मराठी भाषा आणि महाराष्ट्राशी माझे भावनिक नाते असून माझी नाळ या मातीशी व कलेशी जोडली गेली आहे, असे प्रतिपादन गायक व संगीतकार शंकर महादेवन यांनी मुंबईत व्यक्त केले.

झी स्टुडिओज व श्री गणेश मार्केटिंग अ‍ॅड फिल्म्स यांची निर्मिती असलेल्या ‘कटय़ार काळजात घुसली’ या चित्रपटातील गाण्यांच्या ध्वनिफितीचे प्रकाशन मुंबईत झाले त्यावेळी ते बोलत होते. शंकर महादेवन, एहसान व लॉय यांनी या चित्रपटाला संगीत दिले आहे.

नाटय़संगीतावर मी जीवापाड प्रेम करत असून चित्रपटाचे दिग्दर्शक सुबोध भावे यांनी जेव्हा मला संगीत देण्याबाबत विचारणा केली तेव्हा मला खूप आनंद झाला. मला गुरुस्थानी असलेल्या पं. जीतेंद्र अभिषेकी यांनी संगीत दिलेल्या ‘कटय़ार काळजात घुसली’ या नाटकावर हा चित्रपट आधारित आहे. त्यामुळे चित्रपटाला संगीत देणे हे एक मोठे आव्हान होते. अभिषेकी बुवांच्या मूळ रचनाना कुठेही धक्का न लावता त्याचे पावित्र्य जपण्याचा आम्ही प्रयत्न केला असल्याचेही महादेवन यांनी सांगितले.

एहसान नुरानी म्हणाले, शास्त्रीय संगीतासाठी परदेशात पायघडय़ा घातल्या जात असून आपल्याकडे मात्र त्याबाबत काहीशी अनास्था पाहायला मिळते. पण तरुणाईवर माझा विश्वास असून ही पिढी संगीताबाबत सजग आहे. तर लॉय मेंडोसा यांनी पाश्चात्य आणि रॉक संगीताच्या तुलनेत आपले भारतीय शास्त्रीय संगीत अधिक सकस व दर्जेदार आहे. आम्ही तिघांनी आजवर अनेक चित्रपटांना संगीत दिले असले तरी पूर्णपणे शास्त्रीय संगीतावर आधारित असा हा पहिलाच चित्रपट आहे. कार्यक्रमास चित्रपटाचे दिग्दर्शक सुबोध भावे, झी स्टुडिओचे संस्थापक नितीन केणी, बिझनेस हेड निखील साने, चित्रपटातील कलाकार, तंत्रज्ञ उपस्थित होते.

First Published on October 23, 2015 4:09 am